MWANDZO 

chitabu cha kpwandza cha nabii Musa 
Kuumbwa kpwa dunia 

1 ^ipho mwandzo Mlungu waumba dzulu mlunguni na dunia. 

A 2 Dunia kala taina umbo rorosi wala chitu chochosi. Seemu 
kulu ya madzi kala ni jiza huphu. Nguvu za Roho wa Mlungu 
kala zi dzulu ya madzi. 

3 Halafu Mlungu achiamba, "Nakukale na mwanga" na 
mwanga uchiala. 4 Mlungu wawona hura mwanga na uchimhamira. 
Achiganya mwanga na jiza, 5 mwanga achiwiha "mutsi" na jiza 
achiriiha "usiku". Huno uchikala mwandzo na mwisho wa siku 
ya kpwandza. 

6 Halafu Mlungu achiamba, "Nakukale na chitu dza dari 
chiganye madzi na gakale dzulu mlunguni na photsi." 7 Sambi 
Mlungu achitengeza dari, ichigaganya maingu ga mvula a garigo 
dzulu ya dari hiyo na madzi garigo photsi. Ichikala hivyo. 
8 Achikpwiha kura kpwahali dza dari "mlunguni". Huno uchikala 
mwandzo na mwisho wa siku ya phiri. 



*7 "maingu ga mvula": kpwa Chihebrania neno ni "madzi' 

9 Halafu Mlungu achiamba, "Madzi garigo tsini ya mlungu 
nagakale phahaliphe, ili tsi kavu ionekane." Ichikala hivyo. 
10 Mlungu achiphaiha phahali sipho madzi "tsi" na gara madzi 
garigokala phamwenga achigaiha "bahari" Achigaona higo na 
gachimhamira. 

n Halafu Mlungu achiamba, 'Tsi naimere chila chitu, mimea 
ivyalayo mbeyu na mihi ivyalayo matunda garigo na mbeyu." 
Ichikala hivyo, 12 tsi ichimera chila aina ya mmea na muhi wa 
matunda. Mlungu achiviona hivyo na vichimhamira. 13 Huno 
uchikala mwandzo na mwisho wa siku ya hahu. 

14 Halafu Mlungu achiamba, "Nakukale na dzuwa, mwezi na 
nyenyezi mlunguni, ziganye usiku na mutsi na zionyese mwandzo 
wa siku, miaka na siku za sikukuu, 15 naziale dzulu mlunguni 
kung'aza dunia." Ichikala hivyo. 16 Mlungu achihenda dzuwa na 
mwezi, dzuwa riale mutsi na mwezi uale usiku; achihenda na 
nyenyezi piya. 17 Achiviika dzulu mlunguni ili ving'aze dunia, 
18 dzuwa riale mutsi na mwezi uale usiku na piya kuganya wakati 
wa mwanga na wakati wa jiza. Mlungu achiona achigohenda na 
gachimhamira. 19 Huno uchikala mwandzo na mwisho wa siku 
yane. 

20 Halafu Mlungu achiamba, "namukale na chila aina ya 
viumbe madzini na anyama a mapha auruke mlunguni." 21 Na 
achiumba anyama akulu akalao baharini na chila aina ya chiumbe 
chikalacho madzini na chila aina ya mnyama wa mapha. Mlungu 
achiviona na vichimhamira. 22 Achivijaliya, achiviambira viumbe 
vya baharini, "Vyalanani muenjerezeke ili mkale anji 
baharini. "Piya Mlungu achiaambira anyama a mapha, "Namwi 
vyalanani duniani." 23 Huno uchikala mwandzo na mwisho wa 
siku ya tsano. 

24 Halafu Mlungu achiamba, 6 Tsi naikale na anyama a chila 
aina: anyama a matsakani na a kufugbwa na viumbe viambalavyo 
photsi." Ichikala hivyo. 25 Mlungu achihenda anyama a matsakani 
a chila aina, anyama a kufugbwa a chila aina na viumbe 
viambalavyo photsi vya chila aina. Achiaona na achimhamira. 

26 Sambi Mlungu achiamba, "Nauhende atu kpwa mfano 
wehu, a kuhuiga na akatawale samaki, anyama a mapha, anyama 
a kufugbwa, dunia ndzima na viumbe vyosi vya duniani." 

27 Ndiphd Mlungu achimuumba mutu kpwa mfanowe, kpwa 
mfanowe Mlungu, achimuumba. Achiaumba mlume na mchetu. 

28 Mlungu achiajaliya na achiaambira, "Vyalani ana anji, 
mkale anji dunia ndzima, muihende dunia ikuogopheni. Mkatawale 
samaki, anyama a mapha na chila chiumbe chiricho duniani." 

29 Halafu Mlungu achiendelea kpwaambira, "Kpwa chakurya 
chenu, nakuphani chila aina ya mmea dza matsere na ngano na 
chila aina ya matunda. ^Ela viumbe vyosi virivyo duniani, anyama 
osi, anyama a mapha, na viumbe vyosi viambalavyo, naapha 
nyasi na makodza maitsi ikale chakurya chao." Na atu nkurya 
vyoambwa ni Mlungu. 

31 Mlungu achiona chila arichochihenda na vichimhamira 
sana. Huno uchikala mwandzo na mwisho wa siku ya sita. 

2 1 " 2 Phofika siku ya sabaa Mlungu achikala akamala kazi zokala 
anazihenda, achikala akamala kuumba dzulu mlunguni na 
dunia phamwenga na vyanjina vyosi vyokalako, na achioya. 
3 Mlungu waihenda siku ya sabaa muhimu kpwa sababu siku hiyo 
Mlungu waoya, bada ya kazi zosi za kuumba, na achiamba, 
"Nindaajaliya atu osi ndiooya chila siku ya sabaa." "Hivyo ndivyo 
vyokala wakati Mlungu phoumba dzulu mlunguni na dunia. 

Atu a kpwandza, mlume na mchetu 

Wakati Mlungu Wa Milele ariphoumba dunia, 5 tsi kala 
taidzangbwemera chitu chochosi kpwa sababu Mlungu Wa Milele 
kala kadzangbwereha mvula na kala takuna mutu wa kurima. 
6 Lakini guro kala nkutsembuka kula ndani ya mtsanga na rikatiya 
mtsanga chinemi. 

7 Halafu Mlungu Wa Milele achihala ulongo na achiumba 
mutu; achimvuvurira pumuzi za uzima pulani na yuya mutu 

achiandza kuphuma. 

8 Halafu Mlungu Wa Milele achiphanda chunga phahali 
phoihwa Edeni, uphande wa mlairo wa dzuwa, na achimwika 
himo yuya mutu yemuumba. 9 Achimeza chila aina ya mihi mizuri 
ivyalayo matunda manono ga kuriwa himo chungani. Kahikahi 
ya chunga kala phana muhi wa uzima na muhi wa kumanyisa 
manono na mai. 

10 Kpwakala na muho ambao unatsapa na Edeni na kutiya 
chinemi chungani; halafu hiko mbere muho waganya na ichikala 
miho mine. n Muho wa kpwandza uihwa Pishoni; muho huno 
unazunguluka tsi ndzima ya Hawila ambako kuna zahabu. 12 Zahabu 
ya tsi hiyo ni zahabu ndzuri. Piya kuna ubani uihwao "bedola" 
na mawe ga samani. 13 Muho wa phiri unaihwa Gihoni; 
unazunguluka tsi yosi ya Kushi. 14 Muho wa hahu ni Tigrisi, nao 
unatsapa na uphande wa mlairo wa dzuwa wa tsi ya Ashuru; na 
muho wane uihwa Yufreti. 

15 Mlungu Wa Milele kala akamwika hiye mutu ndani ya 
chunga cha Edeni ili aurime na kuumanyirira. 16 Phahi Mlungu 
Wa Milele wamwambira, "Matunda ga mihi ya aina zosi chungani 
unaweza kurya, 17 lakini matunda ga muhi wa kumanyisa manono 
na mai usirye, kpwa mana siku ndiphogarya kpwa kpweli 
undafwa." 

18 Halafu Mlungu Wa Milele achiamba, "Siyo vinono mutu 
kukala macheye. Nndamhendera myawe afwahaye kumterya." 

19 Mlungu Wa Milele kala akaumba anyama osi na anyama 
a mapha na ulongo. Achimrehera hiyu mutu ili aaihe madzina. 
Na dzina rorosi ambaro wariihira chila chiumbe, riro hiro ndiro 
rokala dzinare. 20 Phahi waapha madzina anyama osi, a kufugbwa 
na a matsakani, na anyama a mapha. 

Lakini taphayaphahikana yeyesi wa kukala myawe afwahaye 
kumterya. 21 Ndipho Mlungu Wa Milele achimhenda yuya mutu 
alale usingizi wa fungo. Na wakati kala arere, walavya mbavuye 
mwenga kula mwakpwe mwirini na achiphaziba; 22 na hira mbavu 
achiitengeza mutu mchetu. Achimreha mchetu kpwa yuya mlume. 

"Ariphomwona yuya mchetu achiamba, "Ehee! Sambi hiyu 
ni mutu dza mimi! Ni mifupha kula mwangu mifuphani na ni 
mwiri kula mwangu mwirini. Nindamwiha "mchetu'?" 

24 Ndiyo mana Mlungu anataka mlume achilola, agbwirane 
na mchewe zaidi kuriko ise na nine, naye akale chitu chimwenga 
na mchewe. 

25 Hiyu mutu na mchewe kala a chitsaha, lakini taayaona 
haya. 

Atu a mwandzo anarema ga Mlungu 

3 * Nyoka wakala ni mwerevu kuriko anyama anjina osi a tsakani 
ambao Mlungu Wa Milele wakala akaaumba. Nyoka wamuuza 
yuya mchetu, "Hangbwe, Mlungu wakpwambirani msirye 
matunda ga muhi wowosi chungani?" 

2 Yuya mchetu achimwambira nyoka, "Hunaweza kurya 
matunda ga muhi wowosi, 3 lakini Mlungu waamba, 'Msirye 
matunda ga muhi urio kahikahi chungani wala msiugute; ama 
mchiryamndafwa.' " 

4 Nyoka achimwambira hiye mchetu, "Ni handzo, tamndafwa 
bii! 5 Mlungu waamba hivyo kpwa sababu anamanya mchirya 
matunda ga muhi hinyo mndang'alwa n matso namwi mndakala 
dza Mlungu kumanya manono na mai." 

6 Yuya mchetu achiona kukala hura muhi unamhamira, 
matundage n manono kpwa chakurya na achiuaza ili aphahe marifa. 
Phahi, achihunda matundage na achirya. Halafu achimupha 
mlumewe yekala naye na achirya. 7 Nao ang'alwa n matso, 
achidziona chitsaha, hipho asuka makodza mapana dza ga mnyono 
na achihenda mahando ga kudziziba. 

8 Iriphofika dziloni amsikira Mlungu Wa Milele ananyendeka 
chungani; yuya mutu na mchewe achidzifwitsa na mihi ya himo 



*23 Kpwa Chihebrania piya kuna maneno: "kpwa sababu wala kpwa 
mlume" Kpwa Chihebrania neno renye mana "mlume" ni "ish ' na 
neno renye mana "mchetu" ni "ishshah ' kpwa hivyo ni dza gaigana. 

chungani ili Mlungu Wa Milele asiaone. 9 Mlungu Wa Milele 
achimwiha yuya mutu, "U kuphi?" 

10 Yuya mutu achiamba, "Nkasikira misindoyo unanyendeka 
chungani, nkaogopha, nkadzifwitsa mana che ni chitsaha." 

n Mlungu achimwamba, "Ni ani achiyekpwambira kukala 
che u chitsaha? Dze! Ukarya matunda ga muhi niriokukahaza 
nchikpwamba usiurye?" 

12 Hiye achiamba, "Yuya mchetu uriyenipha nikale naye ndiye 
achiyenipha ro tunda nami nkarya." 

13 Halafu Mlungu Wa Milele achimwamba yuya mchetu, "Ni 
maneno gani gano uchigohenda?" 

Yuya mchetu achiamba, "Nyoka ndiye achiyenichenga- 
chenga nami nkarya." 

Mlungu analavya hukumu 

14 Ndipho Mlungu Wa Milele achimwambira nyoka, 
"Ukalaniwa maisha uwe kpwa higo uchigohenda. Anyama osi 
andakuhenda nyunga; anyama a kufugbwa na a matsakani. 
Undaambala na ndani, chitswacho chindakala photsi vumbini. 
15 Nindakuhendani muindzane uwe na hiye mchetu, uvyazio na 
uvyaziwe undazirana; uvyaziwe undakufyanda chitswa, nawe 
undaung'ata uvyaziwe jimbe." 

16 Halafu achimwambira yuya mchetu, "Uwe undagaya sana 
wakati wa kukala na mimba! Wakati wa kudzivugula undakala 
na utsungu. Undaaza kukala mkpwulu wa mlumeo lakini hiye 
andakala mkpwulu. 

17 Chisha achimwambira yuya mlume, "Nawe, kpwa vira 
ukagbwira maneno ga mcheo na ukarya tunda ra muhi ambao 
nakukahaza usirye, tsi ikalaniwa kpwa sababuyo. Ni lazima urime 
kpwa bidii maishago kuihenda tsi ivyale chakurya cha kutosha. 
18 Tsi indamera miya na kpwekpwe, indakala lazima urye mavuno 
ga mwako mndani. 19 Undarya jashoro, mpaka ndiphofwa na kukala 
mitsanga tsona, kpwa mana wala mtsangani. Waumbwa na 

mitsanga na undauya mtsangani." 

20 Hiye mlume dzinare kala ndiye Adamu; naye wamwiha 
mchewe Hawa, manage ni "uzima", kpwa sababu ndiye angekala 
ninengbwa wa atu osi. 

21 Halafu Mlungu Wa Milele achimtengezera Adamu na 
mchewe nguwo za chingo na achiavwika. 

22 Chisha achiamba, "Sambi hiyu mwanadamu akakala dza 
sisi, anamanya manono na mai. Husimriche akahunda matunda 
ga muhi wa uzima, akarya na akaishi milele." 23 Kpwa hivyo 
Mlungu Wa Milele achimzoresa Adamu asikale mura chungani; 
akarime tsi hiyo ariyoumbirwa. 24 Halafu, uphande wa mlairo wa 
dzuwa wa chunga cha Edeni, Mlungu waaika malaika na achiika 
upanga wa moho ambao unagaluka hiku na hiku, ili kurinda njira 
iphiyayo kura kuriko na hura muhi wa uzima. 

